Lei do DOG nº 133 do 12/07/1995 - Xunta de Galicia\nDOG Núm. 133 Mércores, 12 de xullo de 1995 Páx. 5.577\nLEI 6/1995, do 28 de xuño, pola que se crea o Consello Económico e Social de Galicia.\nO Consello Económico e Social de Galicia créase como ente consultivo da Xunta de Galicia en materia socio-económica en aplicación do previsto no artigo 9.2º da Constitución española e nos artigos 4.2º e 55.4º do Estatuto de autonomía de Galicia, co obxecto de facilita-la participación de tódolos galegos na vida política, económica, social e cultural.\nPor outra parte, o Consello Económico e Social responde tamén á aspiración dos axentes económicos e sociais de que as súas opinións e propostas se atendan, no proceso de adopción de decisións pola Xunta de Galicia, e á pretensión desta de canaliza-la participación social para tales efectos.\nConfigúrase, así mesmo, como foro permanente de diálogo e deliberación entre os axentes económicos e sociais e a Xunta de Galicia, na medida en que constitúe o único órgano onde está representado un amplo conxunto de organizacións socio-profesionais, sen prexuízo do campo singular reservado ó Consello Galego de Relacións Laborais.\nOs principios básicos que informan esta Lei do Consello Económico e Social son os seguintes:\nO Consello Económico e Social constitúese como un órgano de carácter consultivo en materia socio-económica.\nA dita función consultiva exercerase nunha triple vertente:\n-Con carácter preceptivo, en relación coa actividade normativa da Xunta de Galicia en materias de especial transcendencia económico-social.\n-Con carácter facultativo, por instancia do Goberno galego ou dos seus membros.\n-Ademais, por propia iniciativa, a través de estudios e informes ou propostas de reformas normativas.\nO texto da norma prevé tamén a posibilidade de que emita o consello o seu parecer sobre a execución dos grandes plans económicos e sociais.\nNel estarán representadas as organizacións sindicais e empresariais máis significativas, así como outras organizacións ou forzas sociais representativas de intereses diversos.\nNon se prevé a participación de representantes do Goberno, dado o carácter consultivo do Consello Económico e Social e a necesidade, polo tanto, de garanti-la súa independencia na formación e emisión dos seus criterios. Con base nesta necesaria autonomía funcional dótase de amplas facultades de autoorganización.\nDestácase, así mesmo, a posibilidade de que o Consello Económico e Social se poida constituír en foro de debate, para tratar problemas específicos que afecten sectores estratéxicos de Galicia, co obxecto de definir, por vía de consenso, unha determinada liña de actuación.\nA través dun Gabinete Técnico, formado por expertos, preténdese garanti-la imprescindible calidade técnica dos seus traballos. Os expertos deberán ter especial preparación e recoñecida experiencia en temas socio- económicos e desenvolverán a súa función con independencia.\nPor todo o exposto, o Parlamento de Galicia aprobou e eu, de conformidade co artigo 13.2º do Estatuto de Galicia e co artigo 24 da Lei 1/1983, do 23 de febreiro, reguladora da Xunta e do seu presidente, promulgo en nome de El-Rei, a Lei pola que se crea o Consello Económico e Social de Galicia.\nArtigo 1º.-Creación e denominación.\nCréase o Consello Económico e Social de Galicia, coa finalidade, natureza, funcións, composición e estructura que se establecen na presente lei.\nA finalidade do consello é facer efectiva a participación dos axentes económicos e sociais na política socio-económica de Galicia.\n1. O consello é un ente institucional de dereito público, consultivo, da Xunta de Galicia en materia económica e social.\n2. O consello ten personalidade xurídica de seu e plena capacidade e autonomía, orgánica e funcional, para o cumprimento dos seus fins.\n3. O consello queda adscrito á Consellería de Economía e Facenda.\nO Consello ten a súa sede en Santiago de Compostela. Non obstante, cando as circunstancias o aconsellen, poderá celebra-las súas sesións en calquera lugar do territorio da Comunidade Autónoma.\nDe acordo coa súa finalidade e natureza, correspóndenlle ó consello as seguintes funcións:\n1. Emitir dictames de carácter preceptivo ou facultativo.\n1.1. Serán dictames de solicitude preceptiva os que versen sobre:\na) Anteproxectos de lei e proxectos de decretos lexislativos e plans xerais ou sectoriais que regulen materias socio-económicas directamente vinculadas ó desenvolvemento económico e social de Galicia.\nExceptúanse desta consulta os proxectos de lei de presupostos xerais da Comunidade Autónoma.\nb) Anteproxectos de lei ou proxectos de disposicións administrativas que afecten a organización, as competencias ou o funcionamento do consello.\nc) Calquera outro relativo a materias que teñan que consultárselle ó consello por precepto expreso dunha lei.\nO Consello da Xunta, ó comunicarlle ó Parlamento a aprobación dos proxectos de lei e de decretos lexislativos, incluirá o dictame elaborado, se é o caso, polo consello.\n1.2. Son dictames de solicitude facultativa os referentes a asuntos ou materias non mencionados no apartado anterior que sexan sometidos a consulta do consello polo Consello da Xunta de Galicia ou polos seus membros.\n1.3. Os dictames requiridos ó consello deberán ser emitidos no prazo que fixe o Consello da Xunta ou calquera dos seus membros, se é o caso, na orde de remisión do expediente ou na solicitude de consulta.\nEn ningún caso o dito prazo será inferior a un mes. Transcorrido aquel, entenderase cumprido o trámite.\n2. Elaborar, por propia iniciativa ou por solicitude da Xunta de Galicia, informes ou estudios sobre as reformas que se estimen necesarias na normativa vixente para favorece-lo desenvolvemento económico e social de Galicia ou sobre a elaboración de plans e programas dirixidos á mesma finalidade.\nEspecialmente, correspóndelle ó consello elaborar informes ou estudios sobre as posibles repercusións e adaptacións necesarias que a introducción das novas tecnoloxías impoña no sistema económico e social de Galicia.\nIgualmente, o consello poderá darlle a coñecer ó Goberno galego a súa opinión sobre a execución dos plans ou programas de especial transcendencia para o desenvolvemento económico e social de Galicia.\n3. Elaborar e remitirlle anualmente ó Consello da Xunta, a través da Consellería de Economía e Facenda, dentro do primeiro semestre de cada ano, unha memoria sobre a situación económica e social en Galicia, incluíndo, se é o caso, recomendacións ou orientacións sobre a política presupostaria.\n4. Elaborar e aproba-lo Regulamento de réxime interno do consello, de acordo co previsto no artigo 20 da presente lei.\nArtigo 6º.-Facultade de información.\nPara o exercicio das súas funcións, o consello, a través do seu presidente, poderá solicitar da Xunta de Galicia ou dos seus conselleiros a información que precise.\nArtigo 7º.-Composición e designación.\n1. O consello componse dos trinta e cinco membros seguintes:\nb) Once membros designados polas organizacións sindicais que obtivesen a condición de máis representativas, en proporción á súa representatividade, de acordo coa Lei orgánica de liberdade sindical e co Estatuto dos traballadores.\nc) Once membros designados polas organizacións empresariais que gocen de capacidade representativa, en proporción á súa representatividade, de acordo co Estatuto dos traballadores.\nd) Once membros coa seguinte distribución: catro representantes do sector agrario, dous do sector marítimo-pesqueiro (un da pesca de baixura e outro do marisqueo), dous dos usuarios e consumidores e tres das universidades de Galicia.\ne) Un secretario xeral.\n2. Os membros do consello indicados no parágrafo d) anterior serán propostos, en cada caso, polas entidades ou asociacións que a continuación se indican:\n2.1. Sector agrario: polas organizacións profesionais con maior implantación no sector en Galicia.\n2.2. Sector marítimo-pesqueiro: polas federacións provinciais de confrarías de pescadores.\n2.3. Usuarios e consumidores: polo Consello Galego de Consumo.\n2.4. Universidades: un por cada Xunta de Goberno das da Coruña, Santiago e Vigo.\n3. Nos supostos a que se refiren os apartados b), c) e d) do punto 1, designarase igual número de suplentes que membros titulares, asistindo aqueles ás sesións en substitución destes, logo de delegación expresa en cada caso.\n4. Cada membro do consello, agás o secretario xeral, ten un voto persoal e unicamente delegable no seu suplente.\nO presidente do consello será nomeado polo presidente da Xunta de Galicia, por proposta conxunta dos conselleiros de Economía e Facenda e de Xusticia, Interior e Relacións Laborais, logo de consulta ás entidades, organizacións e asociacións representadas no consello.\nO secretario xeral será designado polo Consello da Xunta, por proposta dos conselleiros de Economía e Facenda e de Xusticia, Interior e Relacións Laborais, de entre funcionarios do grupo A, logo de consulta ás entidades, organizacións e asociacións representadas no consello.\nOs demais membros do consello, designados no modo que resulta no artigo anterior, serán nomeados polo presidente da Xunta de Galicia, a quen lle comunicarán as ditas entidades, organizacións e asociacións a designación.\nArtigo 9º.-Duración do mandato.\n1. O mandato dos membros do consello será de catro anos, renovable por períodos de igual duración, que comezará a computarse desde o día seguinte ó da publicación do nomeamento no Diario Oficial de Galicia.\nOs membros do consello, agás o presidente e o secretario xeral, poderán ser substituídos polas entidades, organizacións ou asociacións que os designasen, e os así nomeados permanecerán no seu cargo, como máximo, polo tempo que lle restase ó substituído para o cumprimento do seu mandato.\n2. Non obstante, os membros do consello, incluído o seu presidente, continuarán no exercicio das súas funcións ata a toma de posesión dos novos membros.\nArtigo 10º.-Perda da condición de membro.\nOs membros do consello perderán a devandita condición por algunha das seguintes causas:\na) O presidente e o secretario xeral, por cesamento acordado polo presidente da Xunta de Galicia ou polo Consello da Xunta, respectivamente, logo da proposta adoptada na mesma forma en que se sinala no artigo 8º.\nc) Por renuncia expresa ante o presidente do consello e, no caso deste, ante o presidente da Xunta de Galicia.\nd) Por expiración do prazo do seu mandato, sen prexuício do establecido no artigo 9º.2.\ne) Por declaración de incapacidade ou inhabilitación para o desempeño de cargo público por sentencia xudicial firme.\nf) Por proposta das entidades, organizacións ou asociacións que promoveron a súa designación.\nA condición de membro do consello será incompatible co exercicio de calquera cargo ou actividade que impida ou menoscabe o desempeño das funcións que lle son propias. En particular, será incompatible coa de:\na) Parlamentarios das Cortes Xerais ou dos parlamentos autonómicos.\nb) Membros do Goberno da Comunidade Autónoma.\nc) Membros doutros órganos previstos no Estatuto de autonomía de Galicia ou na Constitución española.\nd) Altos cargos das administracións públicas, entendendo como tales os incluídos na Lei 12/1995, do 11 de maio, de incompatibilidades dos membros do Goberno da nación e dos altos cargos da Administración xeral do Estado.\ne) Membros electos das corporacións locais.\nArtigo 12º.-Órganos do consello.\nO Consello, para o exercicio das súas funcións, actuará a través dos seguintes órganos:\n-As comisións sectoriais.\n-O secretario xeral.\n3. Como órgano de apoio, o consello contará cun Gabinete Técnico, que actuará baixo a dirección do seu secretario xeral.\nArtigo 13º.-O Pleno.\n1. O Pleno é o órgano de goberno do consello.\n2. Estará integrado pola totalidade dos membros mencionados no artigo 7º desta lei, baixo a dirección do presidente e asistido polo secretario xeral.\n3. O Pleno reunirase en sesión ordinaria, cando menos, catro veces ó ano. Así mesmo, poderá reunirse, con carácter extraordinario, por iniciativa do presidente ou dun tercio dos seus membros.\nÁs ditas sesións poderá asistir un asesor acreditado por cada unha das entidades, organizacións ou asociacións que integran o consello. Tamén poderán asistir a elas os membros do Gabinete Técnico do Consello.\n4. Para a válida constitución do Pleno será necesaria a asistencia da maioría absoluta dos seus membros na primeira convocatoria, e, polo menos, dun tercio deles na segunda.\nEn todo caso, será necesaria a asistencia ás sesións do presidente e do secretario xeral, ou dos que legalmente os suplan.\n5. Os acordos do Pleno adoptaranse por maioría simple dos asistentes, agás nos supostos nos que legal ou regulamentariamente se esixa maioría cualificada, dirimindo os empates o presidente mediante o voto de calidade.\n6. Son competencias do Pleno:\na) Adopta-los acordos que correspondan respecto do exercicio das funcións a que se refire o artigo 5º desta lei.\nb) As demais que resulten do regulamento do consello.\n7. Os acordos ou criterios do consello expresaranse baixo a denominación de «dictames», «informes» ou «estudios» do consello, segundo proceda, de acordo co disposto no artigo 5º desta lei.\nOs dictames emitiraos o Pleno ou, en caso de delegación deste, a comisión permanente.\nOs dictames formularanse por separado e neles incluiranse os antecedentes, a valoración e as conclusións. Irán asinados polo secretario xeral co visto e prace do presidente, e uniránselle-los votos particulares, se os houbese.\nArtigo 14º.-A comisión permanente.\n1. A comisión permanente, baixo a dirección do presidente e asistida polo secretario xeral, estará integrada por tres representantes de cada un dos grupos b), c) e d) con presencia no consello ós que fai alusión o artigo 7º desta lei.\nOs anteditos representantes serán designados entre os membros do Pleno, por proposta de cada un dos grupos mencionados no artigo 7º.1 da presente lei.\n2. Corresponderanlle á comisión permanente as funcións que especificamente lle delegue o Pleno, dentro do ámbito das súas competencias, ou que se lle atribúan no Regulamento de réxime interno.\nArtigo 15º.-Comisións sectoriais.\n1. Por acordo do Pleno poderanse constituír, co carácter de permanentes ou para cuestións específicas, comisións sectoriais. Formarán parte delas os membros que designe o Pleno, respectando en cada caso a presencia proporcional dos distintos grupos representados no consello e definidos no artigo 7º.\n2. O Pleno poderalles adscribir tarefas das comisións sectoriais a aqueles expertos que considere oportuno para o mellor desenvolvemento delas.\nArtigo 16º.-O presidente.\na) Formula-la orde do día das sesións do Pleno e da comisión permanente, no modo que se estableza no regulamento do consello.\nb) Convoca-las sesións do Pleno e da comisión permanente, presidilas e modera-lo desenvolvemento dos debates.\nc) Visa-las actas, ordena-la publicación dos acordos e dispoñe-lo cumprimento destes.\nd) Dirixi-las actuacións do consello e te-la súa representación.\ne) Remiti-los dictames, informes e estudios á Xunta de Galicia e ós conselleiros.\nf) As demais funcións que lle encomenden a presente lei e o regulamento do consello.\n2. No caso de ausencia, enfermidade ou calquera outra causa xustificada, o presidente será substituído polo membro titular do consello de maior idade.\nArtigo 17º.-O secretario xeral.\n1. O secretario xeral, como órgano de asistencia técnica e administrativa do consello, é o depositario da fe pública dos seus acordos.\n2. Son funcións do secretario xeral:\na) Exerce-la dirección administrativa e técnica dos distintos servicios do consello e velar porque os seus órganos actúen conforme ós principios xerais que informan a actuación das administracións públicas.\nb) Asistir, con voz pero sen voto, ás sesións do Pleno e da comisión permanente. Tamén asistirá ás sesións das comisións sectoriais e dos grupos de traballo.\nc) Estende-las actas das sesións, autorizalas coa súa sinatura e co visto e prace do presidente e dárlle-lo curso correspondente ós acordos que se adopten.\ne) Expedir certificacións das actas, acordos, dictames e informes cos seus votos particulares e outros documentos confiados á súa custodia, co visto e prace do presidente.\nh) Exerce-las funcións económicas e presupostarias do consello.\ni) Elabora-lo anteproxecto do presuposto anual, para sometelo á consideración do Pleno do consello.\nj) Cantas outras lle sexan atribuídas polo Regulamento do consello ou sexan inherentes á súa condición de secretario.\nArtigo 18º.-O Gabinete Técnico.\n1. O Gabinete Técnico é o órgano de apoio ó consello e actuará baixo a dirección do secretario xeral.\n2. Estará integrado por catro expertos como máximo en materias socio-económicas e que realizarán o seu labor con dedicación plena. O número e a cualificación deles serán fixados por acordo do consello.\n3. Serán funcións do Gabinete Técnico a elaboración de bases de datos, informes, estudios e tarefas análogas, sobre materias socio-económicas e técnicas, que demande o consello ou o secretario xeral.\n4. O gabinete, para o cumprimento dos seus fins, poderá acceder ás bases de datos informáticas existentes, tanto públicas coma privadas. Garantiráselle unha adecuada prioridade de acceso ós bancos públicos de datos.\n5. Os compoñentes do Gabinete Técnico asistirán ás sesións do Pleno e da comisión permanente, en calidade de asesores, cando a natureza das materias que se vaian tratar así o aconselle, de acordo co que dispoña o regulamento do consello.\n6. Cando o consello así o aprecie, poderá requirir informes de profesionais libres, non vinculados a el, que terán idéntico tratamento cós provenientes do Gabinete Técnico.\nArtigo 19º.-Publicidade das sesións e traballos do Consello.\n1. As sesións do consello non serán públicas.\n2. Os dictames, estudios e informes do consello terán a publicidade que neste se acorde.\nArtigo 20º.-Regulamento do consello.\nO consello, de conformidade co disposto no punto 4 do artigo 5º desta lei, elaborará o seu Regulamento de réxime interno, que será aprobado en primeira votación por maioría de dous tercios dos membros do Pleno do consello, e en segunda votación por maioría absoluta daqueles. Para efectos de xeral coñecemento publicarase no Diario Oficial de Galicia.\nRéxime económico e administrativo\nO persoal propio do consello rexerase polas normas de dereito laboral. As súas condicións de traballo non serán inferiores ás establecidas para o persoal laboral da Xunta de Galicia.\nA selección do persoal farase mediante convocatoria pública e de acordo cos principios de igualdade, mérito e capacidade.\nAs dotacións necesarias para o funcionamento do consello cubriranse coas partidas que para tal efecto se consignen nos presupostos xerais da Comunidade Autónoma de Galicia.\nPara tal fin, o Pleno do consello aprobará, anualmente, un anteproxecto de presuposto, que se lle remitirá á Consellería de Economía e Facenda, para que lle dea o trámite legalmente establecido.\nO consello, en canto a contratación, rexerase polas normas do dereito privado, pero esta axustarase ós principios de obxectividade, publicidade e concorrencia, salvagarda do interese público e homoxeneización de comportamentos no sector público.\nArtigo 24º.-Control e contabilidade.\nO réxime da súa contabilidade e control adaptarase ó establecido para os entes da súa natureza nas disposicións en vigor.\nO patrimonio do consello integrarase no da Comunidade Autónoma de Galicia e seralle aplicable o disposto para o efecto na Lei 3/1985, do 12 de abril.\nPor acordo do consello, determinaranse as asignacións por asistencias e outras compensacións que deban percibi-los seus membros.\nO consello, como ente de participación social, poderá propoñerlle á Xunta de Galicia a convocatoria de mesas sectoriais nas que participen non só as organizacións representadas nel, senón tamén a Administración autonómica, co obxecto de debater problemas específicos que afecten sectores estratéxicos de Galicia, co fin de defini-las posibles liñas de actuación, así como os informes requiridos pola normativa da UE.\nA Xunta de Galicia remitiralle ó consello os proxectos de lei e os proxectos de decretos lexislativos coa antelación suficiente para que a emisión dos informes correspondentes ou dos dictames preceptivos sexa previa á súa remisión pola Xunta de Galicia ó Parlamento.\nDentro do prazo dos dous meses seguintes á entrada en vigor desta lei, as organizacións, asociacións e entidades competentes deberán proceder á designación dos membros do consello, segundo se establece na presente lei.\nTranscorrido o prazo sinalado na disposición transitoria anterior, o presidente da Xunta de Galicia convocará para a súa constitución, dentro dos trinta días seguintes, o Pleno do consello, con fixación do lugar, día e hora en que se teña que celebra-lo acto.\nAutorízase o conselleiro de Economía e Facenda a dotar con cargo ós presupostos xerais da Comunidade Autónoma os gastos necesarios para o funcionamento do consello, ata a aprobación do seu presuposto.\nQuedan derrogadas cantas disposicións de igual ou inferior rango se opoñan ó establecido na presente lei.\nAs funcións do consello deixan a salvo as atribuídas ó Consello Galego de Relacións Laborais pola súa normativa específica.\nAutorízase a Xunta de Galicia, por proposta conxunta dos conselleiros de Economía e Facenda e de Xusticia, Interior e Relacións Laborais, para dicta-las disposicións necesarias para o desenvolvemento da presente lei.\nSantiago de Compostela, vinteoito de xuño de mil novecentos noventa e cinco.


Obras de acondicionamento na Casa da Cultura\n04/03/2011 A Biblioteca Municipal moderniza as súas instalacións\n05/10/2010 Brión estrea nova Casa Consistorial\nO pleno de Brión aproba as taxas e o regulamento da piscina cuberta\n21/05/2011 A piscina de Brión abrirá o 15 de xuño\n13/05/2011 Adxudícase a xestión da piscina climatizada\n30/04/2011 Brión extrea nova area de lecer xunto ao Río Pego\n17/02/2011 Axilízanse os trámites para a apertura da piscina cuberta\n16/11/2007 A ampliación e remodelación dos camposantos de Os Ánxeles e Boullón custará 385.000 Euros\nAcondiciónase para sala de exposicións o baixo da Casa da Cultura\nO Concello de Brión iniciou esta semana os traballos de reforma da planta baixa da Casa da Cultura. O obxectivo é transformar este espazo nunha sala de exposicións que contará cunha superficie de 186 metros cadrados.\nEsta intervención, que conta cun orzamento que supera os 10.000 €, pretende dotar á Casa da cultura de "unha superficie expositiva totalmente diáfana onde albergar calquera tipo de exposición artística". As instalacións quedaron baleiras o pasado mes de maio co traslado da biblioteca municipal á antiga Casa Consistorial.\nAs obras, que teñen un prazo de execución dun mes, prevén o revestimento das paredes interiores e a instalación de focos halóxenos. A actuación completarase co peche de varias das fiestras exteriores para gañar algo máis de espazo expositivo.\nPrecisamente será esta a temática da primeira mostra que se poida ver na nova sala de exposicións. O Departamento de Cultura brionés está a traballar na recompilación de carteis anunciadores da celebración máis grande do municipio do último medio século, co fin de realizar un repaso á evolución dos festexos ao longo do últimos cincuenta anos.\n[Fonte: El Correo Gallego, 7/07/2011]\nLigazón coas novas na prensa:


Moncho Reboiras, na memoria e na acción. Crónica da homenaxe 2019. - Isca!\nMoncho Reboiras, na memoria e na acción. Crónica da homenaxe 2019.\nMáis un ano reunímonos en Imo (Dodro) para reivindicar a figura de Moncho Reboiras xunto ao Movemento Galego ao Socialismo. Facemos nosa a crónica da xornada que fixo o noso partido.\nA militante revolucionaria, a comunista e a independentista, o cadro político, a organizadora sindical, a activista cultural… Cada 12 de agosto o Movemento Galego ao Socialismo e Isca! lembran non só a figura de Moncho Reboiras, asasinado nos estertores do franquismo cando aínda comezaba a articular o movemento nacional popular, senón a vixencia das súas ideas e das nosas necesidades, as de construír as ferramentas organizativas e ideolóxicas coas que nos liberar.\nPolo MGS tomou a palabra Lucía Freire, membro da MN do partido e da Executiva Confederal da CIG, quen realizou unha valoración da actual situación política, chamando a atención sobre as prioridades de reforzar a organización e concienciación da clase traballadora, en combate coa ideoloxía dominante. Fixo fincapé no estreito contacto coas masas que se realiza dentro do sindicalismo nacionalista e de clase, se ben chamou a atención sobre a necesidade de redobrar os esforzos formativos para que este non se limite á resolución dos conflitos. Entre outros aspectos, tamén sinalou o avanzo, aínda insuficiente, da participación das mulleres no movemento nacional popular.\nInterveu tamén Nemésio Barxa, avogado que nos anos 70 defendeu as distintas represaliadas da UPG e doutras organizacións. Nun discurso ateigado de referencias emotivas, lembrou as dificuldades existentes nos primeiros momentos para coñecer as circunstancias do asasinato de Reboiras, dada a práctica de ocultación e manipulación policial e xudicial do tardofranquismo e tamén da Transición. De feito, explicou que acadou o acceso á información no transcurso dun proceso aberto contra Francisco Carballo, que fora xulgado por escribir que Reboiras fora asasinado. Barxa argumentara que precisaba da información para poder atender ao seu defendido, quen tamén intervira nesta mesma homenaxe en 2013. Barxa enmarcou o asasinato de Reboiras dentro das características estruturais do réxime franquista, o terror e a desmemoria, contra as que se erguían mozos como Reboiras, desde o ámbito estudantil, o traballo na fábrica ou o cultural, e notou que o Moncho representaba unha figura excepcional, non só pola súa enerxía, amor ao país, ao seu pobo e a súa lingua, senón porque a súa actividade puido atinxir todos estes campos.\nParticiparon tamén Xoán Bautista, do BNG de Dodro, e José Rodríguez, por Isca!. O primeiro reflexionou sobre o traballo político que hoxe pode desenvolver o nacionalismo, como legado de actuacións comprometidas e mesmo heroicas no pasado. O segundo chamou a atención sobre o inmenso traballo desenvolvido por Reboiras nos seus 25 anos de vida, e sinalou a complexa situación material na que se atopa a mocidade galega na actualidade, necesitada de alternativas profundas e de organizacións que defendan os seus intereses e aspiracións, desde o estudantil até o mundo do traballo.\nA homenaxe incluíu tamén a actuación musical do grupo Raiba!, que ofreceu unha adaptación exclusiva do seu repertorio ao formato acústico e estreou tamén un tema especificamente dedicado a Moncho Reboiras. O acto concluíu cos dous himnos que identifican ao comunismo galego, a Internacional e o Himno Nacional, e coa entrega dunha coroa de flores na tumba de Reboiras.\nViva Moncho Reboiras e viva Galiza ceibe!


Feijóo cre que Sánchez "se equivoca" e que o PPdeG manterá a maioría absoluta\nFeijóo, desde o IES Blanco Amor de Ourense. DAVID CABEZÓN\n"Confío moito nos galegos", dixo o presidente, moi crítico co acordo asinado polo BNG co PSOE para lograr o seu 'si' á investidura\nO presidente da Xunta e líder do PPdeG, Alberto Núñez Feijóo, mostrouse optimista no seu primeiro acto público de 2020, ano electoral en Galicia, e augurou que os galegos, nos que "confía moito", permitirán manter a maioría absoluta aos populares cando se celebren os próximos comicios autonómicos. Así o manifestou despois da chiscadela realizada polo socialista Pedro Sánchez, que no marco do debate de investidura trasladou ao deputado do BNG no Congreso, Néstor Rego, o seu desexo de que socialistas e nacionalistas puidesen estender o seu acordo ao ámbito autonómico na comunidade para desaloxar a Feijóo da Xunta. Preguntado respecto diso tras concluír unha visita a unha escola infantil en Santiago, Feijóo admitiu ter "poucas dúbidas" do que pretende Sánchez.\nAo seu modo de ver, quere "dicir unha cousa e a contraria: dicir en Madrid que foi a lista máis votada e que, xa que logo, lle corresponde gobernar". "E aquí, en Galicia, non deixar gobernar ao que gañe. Todos en contra do que gañe se lle falta un escano", dixo.\nEn todo caso, Feijóo indicou que serán os galegos os que "tomen unha decisión en 2020" e engadiu que el "confía moito nos galegos". "Coñézoos, coñécennos e imos ver o que opinan os galegos. Probablemente o señor Sánchez se equivoque e non haxa esa posibilidade", apostilou.\nFeijóo desexaría que España vivise "a tranquilidade, o acougo e a estabilidade" que "vivirá" Galicia en 2020\nACORDO CO BNG. A continuación, referiuse ao acordo asinado entre o PSOE e o BNG para lograr o seu 'si' na investidura, e concluíu que evidencia que "vale todo" para "apontoar un goberno" que, ao seu modo de ver, "non ten a Galicia dentro das súas prioridades". "Lin con moito interese ese documento que asinaron os nacionalistas galegos e os socialistas. Lino porque non podía crer que non se concretase como primeiro obxectivo o pagar o que se debe á comunidade autónoma", explicou. "E cando os nacionalistas galegos non defenden á comunidade á que din servir, acredítase que vale todo", apostilou.\nUN AÑO "PLETÓRICO DE EMOCIÓNS". Dito isto, asegurou que está "de acordo co" alcalde de Santiago, o socialista Xosé Sánchez Bugallo, quen dixera ao arranque da comparecencia conxunta con Feijóo tras a visita á gardería, en que se inicia un ano "pletórico de emocións", tendo en conta que é ano electoral.\n"Estou de acordo co alcalde. Imos vivir un ano 2020 cheo de emocións", remarcou o dirixente galego, antes de engadir que desexaría que España vivise "a tranquilidade, o acougo e a estabilidade" que "vivirá" Galicia en 2020, pero confesou que "teme" que "non" serán esas as "emocións" que sinta o conxunto do país.\nFeijóo cre que Sánchez "se equivoca" e que o PPdeG manterá a...


BIBLIOCHICHARRÓN: May 2017\nA semana das artes plásticas da Mariña desenvolveuse entre o 7 e o 30 de abril no CENIMA, co título:\nEscoitar imaxes, retratar palabras\nAs autoras nesta ocasión foron todas mulleres: Cristina Basanta, Lucía Catuxo, Zili Katova, Carmen Llonín, Renata Otero, Adri Pardo, Alicia Puchades, Pilar Rei, Eva Rivas, Laly Santos e Lucía Vila.\nOs distintos cursos do cole fomos visitar a exposición segundo os horarios acordados. Foi moi positiva, recolleron novas técnicas e ideas para as súas actividades plásticas directamente das charlas das distintas artistas.\nDende o CEIP de Foz queremos agradecer ao CENIMA esta exposición e animar para que continúen coordinando exposicións tan interesantes.\nPublicado por Don Chicharrón ás 01:30\nPincha no seguinte enlace para descubrilas!!!!!


Trece organizacións nacionais chaman a participar na manifestación de Causa Galiza - Boltxe\nTrece organizacións nacionais chaman a participar na manifestación de Causa Galiza\nRepresentantes de trece organizacións soberanistas xuntáronse esta mañá na Praza de San Martiño Pinario da capital galega para mostrar o seu apoio á manifestación convocada por Causa Galiza para este 25 de xullo, que sairá ás 12:30 da Alameda de Compostela. As entidades, asinantes do Acordo Democrático Nacional (ADN) presentado o pasado 18 de decembro en Pontevedra, destacaron nun manifesto a necesidade de “construír un proceso de acumulación de forzas políticas, sindicais e sociais nacionalistas”, algo “imprescindíbel” no actual contexto de crise.\nMembros de Adiante, Assembleia da Mocidade Independentista, Ateneu Proletário Galego, Ceivar, Colectivo Nacionalista de Marín, Central Unitaria de Traballadores/as, Espaço Irmandinho, Frente Popular Galega, Fronte Obreira Galega, Movemento pola Base, Partido Comunista do Povo Galego, Redes Escarlata e [email protected] [email protected] reuníronse hoxe na compostelana Praza de San Martiño Pinario para facer un chamamento a participar das actividades convocadas por Causa Galiza, por quinto ano consecutivo para este Día da Patria.\nDiante do mosteiro que foi o último reduto da Revolución Galega de 1846, Tino Lago, en representación da Fronte Obreira Galega, deu lectura a un manifesto no que os colectivos asistentes se reafirmaron no compromiso de construír un novo escenario político en que o soberanismo galego gañe referencialidade política, introdución social e liderado para condicionar a situación de Galiza. Fronte á vía estatutaria esgotada, as organizacións soberanistas e independentistas avogaron por “unha estratexia ruturista que faga frente con decisión e claridade á España e ao dominio do Capital”.\nEn consecuencia coa estratexia “de quen asumimos que a rutura co cadro constitucional español é condición imprescindíbel para un futuro de democracia e liberdade”, os asinantes do ADN fixeron un chamamento á sociedade galega “para participar masiva e activamente” na manifestación convocada por Causa Galiza para este 25 de xullo ás 12:30 na Alameda de Compostela.


Perdourando: STEM - Que ten que ver a química con nós? Fármacos, plásticos, biotecnoloxía, ecoloxía, nanotecnoloxía...\nSTEM - Que ten que ver a química con nós? Fármacos, plásticos, biotecnoloxía, ecoloxía, nanotecnoloxía...\nPublicada por Coord. à(s) 13:59\nEtiquetas: bioloxía, charla, STEM, tecnoloxía\nCelebramos o Día de Rosalía na biblioteca do IES P...\nAbride a fiestra. Día de Rosalía no IES Perdouro\nConcerto didáctico en Santiago - As Lollipops a r...\nSTEM - Que ten que ver a química con nós? Fármacos...\nA Mariña ten Historia (II): Ruta pola Mariña Orien...\nExposición fotográfica "A Mariña ten historia"\nSTEM - Intelixencia artificial\nSTEM - Obradorio de Modelado 3D\nE-Dixgal: chegaron os portátiles para o alumnado\nCharla sobre a Lei do Menor


Cal é a idealización? - Respostas Enciclopedia - Coñecemento enciclopédico Mundo\npreguntas :Cal é a idealización?\nVisitante (47.11.*.*)[Lingua bengalí ]\nA idealización é un tipo de mecanismo de autodefensa. O proceso de perfeccionamento dos demais. Inclúe ignorar ou negar funcións que non coinciden coa imaxe perfecta. No psicanálise, refírese ao proceso psicolóxico de tratar o obxecto do amor como perfecto. Se un pai biolóxico morre ou se divorcia, o fillo que queda fóra do seu pai habitualmente imaxinará o quão perfecto son os pais perdidos. Este fenómeno de imaxinar as cousas perdidas como perfectas e deixar esta boa impresión na mente é idealista.\nSegundo o estado máis práctico\nAmor, matrimonio, carreira, etc.\nNon considere ningún factor de interferencia


Intenso debate sobre a nova tarifa eléctrica no pleno do Barco\nInicio/Concellos/Intenso debate sobre a nova tarifa eléctrica no pleno do Barco\nO BNG presentaba unha moción sobre este tema que finalmente resultaba aprobada\nSuso Vilasánchez (BNG), á esquerda da imaxe, xunto aos voceiros municipais de Riada Cidadá, PP e PSdeG, no pleno do 1 de xullo no Barco./ Foto: A.R.\nO prezo da luz protagonizaba boa parte do pleno que a Corporación barquense celebraba na tarde do 1 de xullo. O concelleiro do BNG, Suso Vilasánchez, presentaba unha moción sobre a nova tarifa eléctrica galega que resultaba intensamente debatida e que, finalmente, conseguía saír adiante cos votos do partido socialista e de Riada Cidadá, mentres que o PP abstíñase.\nNa exposición da moción, Vilasánchez lembraba que o pasado 9 de marzo do 2021 o Consello de Ministros, a proposta do MITECO, aprobaba “o Real Decreto polo que establece a metodoloxía que, xunto coas peaxes do sistema fixadas pola “Comisión Nacional de los Mercados y de la Competencia” (CNMC) na circular 3/2020 conforman a parte regulada da factura eléctrica de cada consumidor ou consumidora”.\nTamén explicaba que “esta reforma, xa prevista para o ano 2020 e demorada pola pandemia, entrou en vigor o pasado 1 de xuño. Dende o BNG consideramos que esta norma xera un impacto negativo nos consumidores, danos colaterais importantes que deberán levar á reconsideración desta norma, sobre todo tendo en conta que afecta a importantes sectores da poboación que xa están sufrindo as graves consecuencias derivadas do forte impacto económico das restricións impostas pola loita contra a Covid-19″. O concelleiro nacionalista destacaba o impacto que isto ten no consumo doméstico, pero tamén no de determinadas actividades económicas”.\nFinalmente propoñía unha serie de acordos que se sinalan a continuación:\n“1- Trasladar ao Goberno central o rexeitamento por parte do Concello do Barco da súa política enerxética por contribuír ao incremento da factura eléctrica dunha parte importante das e dos consumidores domésticos e de sectores vulnerábeis, singularmente os cambios aplicados a partir do 1 de xuño de 2021. 2- Instar ao Goberno do Estado a abrir un novo proceso para unha regulación da tarifa eléctrica baixo as seguintes premisas: a) Reducir os impostos que gravan o consumo de enerxía eléctrica, singularmente a eliminación do imposto especial da electricidade e a redución do tipo aplicado no imposto de valor engadido até o 4%, b) Beneficiar aos territorios de produción de enerxía eléctrica compensando o forte impacto ambiental e social derivado da súa produción a través dun abaratamento dos prezos e c) Modificar a Lei 24/2013, do sector eléctrico, de maneira que o prezo da electricidade se estipule en función dos custos de xeración de cada tecnoloxía”.\nDende Riada Cidadá, o seu concelleiro Félix García Yáñez presentaba unha emenda de adición incluíndo un terceiro punto referido a “instar á Xunta e ao goberno do Estado” á creación “dunha empresa pública de electricidade”. Emenda que foi aceptada polo concelleiro do BNG, quen dicía estar completamente dacordo.\nPola súa banda, o PP manifestaba, a través do seu concelleiro Antonio Melo, que estaba de acordo co texto da moción orixinal, pero non coa emenda de adición, polo que lle pedía ao Suso Vilasánchez que a retirase para poder apoiar a moción, algo que o nacionalista declinou.\nFinalmente, o voceiro do grupo municipal socialista, Aurentino Alonso, explicaba que “a todos nos gustaría que a tarifa eléctrica fora máis barata, pero é difícil, iso non se resolve sen máis, é un tema moi complexo e o goberno está a traballar nel. Isto non é un invento do goberno, vén dende Europa”. Tamén indicaba que non estaban dacordo con algún dos acordos da moción, pero si co resto, co cal plantexaba unha negociación para aprobala.\nNo decurso dese debate, o concelleiro do BNG optaba por chegar a un acordo e modificaba o texto inicial da moción, eliminando o primeiro punto dos acordos e modificando, así como o apartado a) do segundo punto.\nbng moción O Barco pleno pp PSOE Riada Cidadá suba tarifa eléctrica


Nigrán organiza o Camiño de Santiago en tres etapas, para persoas xubiladas - Vigo al minuto\nConsta de camiñatas de 20 quilómetros e autocar os días 11, 18 e 25 de setembro\nO aforo está limitado a 50 persoas xubiladas empadroadas no municipio que se atopen en boas condicións físicas e estén acostumadas a longas camiñatas. O Concello sufraga todos os gastos de desprazamento en autobús e guías e os participantes deberán abonar 10 € por cada xantar no respectivo restaurante concertado (30 € en total).\nInscrición e data de inicio da excursión\nA inscrición realizarase presencialmente este xoves e venres 2 e 3 de setembro na Oficina de Información Cidadá do Concello de 10:00 a 12:00 horas.\nA excursión partirá o 11 de setembro ás 9:00 horas camiñando desde A Ramallosa con parada para comer e autobús a continuación a Pontevedra para finalizar cunha ruta turística nesta cidade (sempre inclúe o regreso a Nigrán en autobús).\nA seguinte etapa será o 18 de setembro con saída en autobús desde o Concello de Nigrán cara Pontevedra para camiñar desde aí a A Cancela e, posteriormente e xa en autocar, realizar unha ruta turística en Caldas de Reis.\nFinalmente, o 25 de setembro os participantes irán desde Nigrán a Padrón en autobús para coñecer esta localidade e desprazarse despois ao Monte do Gozo co obxectivo de chegar a pé á Praza do Obradoiro.\nAs persoas inscritas serán citadas á unha presentación no Pazo de Pías o venres 10 de setembro ás 21:00 horas onde se lles achegará un ‘kit’ para facer o Camiño máis comodamente (camiseta, mochila, etc.) e alí abonarón o custe dos tres xantares.\n«Este é Ano Santo e os nosos maiores despois dun confinamento tan duro precisan ter opcións de lecer que inclúan actividade física e socialización, polo que consideramos esta opción como a máis estimulante que ofrecer neste mes de setembro», explica María Mayán, edil de Maiores.\nIr a Cíes y Ons será más barato desde septiembre


NA DEFENSA DOS DEREITOS SEXUAIS E REPRODUCTIVOS DAS MULLERES -\naborto libre, gratuito na sanidade pública e sen obxeción de conciencia\nA decisión do Ministro é para nós un retroceso de anos nos dereitos democráticos cara á despenalización do aborto de 1985, cando foi despenalizado en tres supostos mentras no resto estaba penado.\nAtualmente a lei de prazos é equiparable ao resto de Europa, na que as mulleres poden abortar ata as 14 semanas sen dar explicacións; entre as 14 e 22 por ?grave risco para a vida ou a saúde de nai ou do feto; a partir das 22 por ?anomalías fetales incompatibles coa vida....., ou cando se detecte no feto unha enfermidade extremadamente grave incurable..?. Na atual contra reforma, estes prazos eliminanse e volvese aos supostos previos ó 2010, que eran: violación, malformación do feto (que agora tamen se quere quitar) ou risco para a nai.\nSe a istas modificacións legais sumámoslle a política dos gobernos e a UE de recortes e privatización dos servizos públicos para o pago da débeda os bancos, e que as grandes empresas capitalistas fan negocio, temos un cóctel molotov que explota sobre as mulleres da clase traballadora. As mulleres sen recursos porán en perigro as súas vidas en condicións insalubres e sen ningún tipo de garantía, mentres as ricas poderan optar por pagar o que faga falta en clínicas privadas, extranxeiras ou non, para poder ter acceso a un aborto seguro.\nPor iso a reivindicación democrática polo dereito ao aborto legal, libre e gratuíto, na sanidade pública e sen obxección de conciencia, debe e ten que ser parte das reivindicacións de toda a clase traballadora na loita para derrubar a este goberno e este réxime corruptos.\nAs nosas vidas non son moeda de cambio para seguir pagando esta débeda que non é nosa.\nAnticonceptivos para Non Abortar\nacude á manifestación o sabado 28, ás 17.30 na Estacion de Tren de Compostela\nComentarios (0) - Categoría: Galiza - Publicado o 27-09-2013 13:21


Desfile do Entroido 2013 | A RÚA\nDesfile do Entroido 2013\nCEIPARUA 23:45 CELEBRACIÓNS\nHoxe no cole de A Rúa celebramos a festa do Entroido. Antes de saír ao recreo xa nos metemos unha boa comilona con filloas, orellas e outras lambonadas que trouxemos da casa.\nA seguir puxemos os nosos disfraces, nos que traballaramos toda a semana anterior e saímos ao patio para o desfile. Os nenos e nenas de infantil e as súas mestras disfrazáronse de duendes do bosque, con traxe, sombreiro e botas. Os de primeiro ciclo de primaria disfrazáronse de gatos con botas, os de segundo ciclo de xoaniñas e os de terceiro ciclo de mouchos.\nFixemos despois o desfile arredor do cole, e ao rematar cantamos as coplas que xa tiñamos preparadas e ensaiadas coa letra e o baile. Os de primeiro ciclo cantaron coa música do Señor Don Gato, os de segundo co baile do Takatá e os de terceiro ciclo co Moucho Style.\nPor último, e como ven sendo habitual, queimamos o Meco que tiñamos preparado no medio do patio.\nMay 08:32 do 9 de febreiro de 2013\nO mellor do Entroido son as caras de ledicia dos nenos/as.QUE BEN O PASAMOS!!!\nAnónimo 12:24 do 9 de febreiro de 2013\na min encantoume ir de moucho e o noso baile "Moucho Style" foi un traballo deficil pero valeu a pena porque nos saliu xenial\nAnónimo 12:26 do 9 de febreiro de 2013\na min encantoume o noso disfraz, baile e o noso momo foi xenial pero costou moito facer todo , pero coa axuda de May conseguimolo ; GRAZAS MAI!!!\nrosamaria 12:26 do 10 de febreiro de 2013\nNoraboa a todos/as!!!! Como locen eses disfraces e que guapiños estades todos/as. Un bo traballo, agora a descansar!!!. mil bicos a todos\nAnónimo 20:55 do 10 de febreiro de 2013\na min encantoume todos os bailes pero o noso e obvio que o mellor "Moucho Style"\nAnónimo 15:37 do 14 de febreiro de 2013\na min encantoume desfrazarme de Moucho e facer o baile "Moucho Style"